MORDOR NA SMOTANE

Stanislav Hoferek

Autor

Vydavateľ

Licencia

Vydanie

GKBN

Stanislav Hoferek

Greenie knižnica

CC–BY–NC–ND

Prvé (2019)

101100

O knihe

Čo je normálne? Čo je divné? Kde sú hranice medzi týmito dvomi odlišnými svetmi? A kde ktorá časť začína a končí? Zbierka básní je určená pre všetkých, ktorí nestoja na pevných základoch 24 hodín denne. Logicky by človek čakal na jabloni jablká, ale čo ak sa niečo skutočne zmení? A čo ak začne jabloň poletovať a prekoná maximálnu povolenú rýchlosť v potápaní v láve?

Mordor na smotane je unikátnou ukážkou fórov, slovných hračiek a predovšetkým nefalšovanej kreativity. Ak môže byť voda na Marse, prečo by nemohla byť nepríjemná oblasť zo sveta Pána prsteňov na smotane? A čo ak má Sauron intoleranciu na laktózu? A ak vznikol Mordor pred dávnymi rokmi, tak to znamená, že smotana je už dávno po záruke? Tieto básne, alebo skôr básňoúvahy, však nie sú len veselé. Niekedy odhaľujú aj depresívne myšlienky a snažia sa dostať do hlavy. Dať výber medzi dobrom a zlom – a medzi normálnym a divným.

Obsah

MORDOR NA SMOTANE 1

O knihe 2

Obsah 3

Tee-pee volá domů 4

Továreň na krivých ľudí 5

Nedeľná zápcha v púšti 6

Fantázia ťahá šiestu dvanástku 7

Pán na horenie 9

Botox a smrť 10

Táto báseň neobsahuje... 11

Táto báseň obsahuje... 12

Moderná poézia 13

Čivava baskervillská 14

Pirát 15

Totálne mimo 16

Vrchol osamelosti 17

Veštkyňa a múmia 18

Ukázať na hviezdy 20

Batuchán na rotopede 22

Múza domáca 24

Mordor na smotane 26

Nevieme, čo chceme 27

Mefisto logic 28

Welcome to the konzum, bejby 30

Nebuď baran! 31

Tee-pee volá domů

Tee-pee volá domů

Apačovi došli diamanty

v Candy Crush

Zapáli e-fajku mieru

zanadáva na migrantov

a ide s Nguyenom na Čínu

V iPhone sadí kukuricu

následne čaká

že z vyberateľnej batérie

vyrastie iPhoneovník

S kolegom Irokézom

osedlá svoj turbo diesel

s obohateným uránom

a já jdu blejt na chodník

Továreň na krivých ľudí

Továreň na krivých ľudí

niečo im chýba v hrudi

bude otvorená celý rok

Sviatok nepochopenia

a tiež malého chcenia

príde za malý poplatok

Nedeľná zápcha v púšti

Nedeľná zápcha v púšti

ktorý autista rozlúšti

kým budeme jedného dňa...

budeme modrí či červení

z kameňa či drevení

bude Spravodlivosť slobodná?

Fantázia ťahá šiestu dvanástku

Fantázia ťahá šiestu dvanástku

pri páse si ničí dvojplatničky

v ruke kladivo a hŕba klincov

má svoje číslo. A číslo 5 žije

Pridáva klince do vianočiek

každý gram je dôležitý

aby mali deti dosť železa

a aby boli tí starší šľachovití

Má svoju kartu zamestnanca

srdcovo-guľový džouker

ktorý nemá rád nemiestne vtipy

a tak otravuje

s tými miestnymi

11.59 do konca smeny

2.59 do prestávky

0.29 do nadávky

Čas do najbližšieho epileptického záchvatu akurát prepočítavajú na personálnom

Zajtra si fantázia zlomí nohu v priamom prenose...

... klincov zo skladu A do skladu B

ak nepadne do bazéna s krokodílmi

ktoré stále tvrdia

že nie sú sladkovodné

Pán na horenie

Pán na horenie

zmlátil desatinnú čiarku

s novinárskym škriatkom

sa učí písať haiku

Botox a smrť

Zlomená myšlienka na tri razy

išla za gule na čerešňu

spievať šlágre o bagrovaní

Kávičku rýchlo zamrazí

dobrú vymení za bežnú

botox a smrť po milovaní

Táto báseň neobsahuje...

Táto báseň neobsahuje politiku

ani trochu, ani slovo

dobre, jedno by tam bolo

Ale aj to je v prvom riadku

a tak preto, po poriadku

ho raz presuniem na záver

Táto báseň obsahuje...

Politické hry

aj politické myslenie

obsahuje politická báseň

poézia politiky

Ktorej to politicky myslelo

pre pokoj v politickom dianí

i keď sa v politike nič nedeje

len uhorky, sezóny a politické boje

Moderná poézia

CO2 v duši

hladina ustálená

bubliny na dušičky

čoraz viacej bublajú

Brokolica dostala purínovú diétu

nafúknutá na rozmer malej Godzilly

takej tej prítulnej, domácej, európskej

ktorá hľadá súvislosť Sodastreamu a Ecobubble

Čivava baskervillská

Horor, žiadna detektívka

vrahom nie je záhradník

keď Čivava baskervillská

značkuje aj tvoj pomník

Šok a malé, veľké klamstvá

jediná cesta nikam nevedie

čivavu zašliapla kráska

vracajúca sa zo spovede

Pirát

Občas s kreativitou nedržíš krok

tvorivosť ukradla pirátska loď

teraz pláva v Bosne

alebo len... vo sne?

Čo na tom, že more nemá

aspoň má Hercegovinu

tá snáď nie je poznačená

alebo ide o koninu?

Múza šla spať so sliepkami

možno aj chrípku dostala

posiata emoji nálepkami

kde si fľašu rumu dopriala

Totálne mimo

Hladné špongie a zúrivé kvety

ticho mňaukajú na rodokmeň

plutónium pojedli malé deti

keď kládli gilotíny do okien

Svet je niekedy úplne mimo

tej reality, ktorú poznáme

možno je len primálo krivo

alebo ho vieme zle naspamäť

Vrchol osamelosti

Aplikácia ti zaželá AHOJ

povie ti, koľko je stupňov

aký je tlak a čo dávajú v kine

upozorní na narodeniny a jubileá

A umrie. Aktualizačná appka mlčí.

Dočasné súbory ťa majú na háku.

Pamäť je plná, ale teba si nepamätá.

Proces depka sa spúšťa a nedá zastaviť.

Veštkyňa a múmia

Nerušiť! Tu sa práve veští

výsledok bude o týždeň

len či sa do kotla zmestí

alebo či odtiaľ odíde

Tri šálky starého koňaku

pol chvosta zelenej jašterice

trochu cesnaku a kúsok bodliaku

škrabadlo na mačky a dve bukvice

Vraj čaro pomalého varenia

neničí skoro žiadne vitamíny

veštkyňa má už dosť trápenia

ale stále nemôže na prázdniny

Medený kotlík skončil v záložni

aj tak nešiel dobre na indukciu

môže byť z toho človek nervózny?

Alebo... je to tak na políciu?

Veštila celé popoludnie

dokonca nestihla Priateľov

výsledok však aspoň nemudruje

vznikla múmia bežných rozmerov

Múmia v druhej beta verzii

stále má zopár divných bugov

asi zabudla pridať pár zmijí

tak jej trochu narástlo brucho

Nová love story bude v kinách

Múmia: Veštkyňa sa vracia

žiadna nudná púštna zdochlina

ktorá občas obväz stráca

Možno to bude R-kový film

trochu gore, horor a brutus

čo však urobíme s tým

ak Múmia dostane lupus?

Ukázať na hviezdy

Povedz mi, chlapec

po čom naozaj túžiš?

A vieš ty, vôbec

čo si aj zaslúžiš?

Často počul tieto slová

občas s iným prízvukom

ale skôr, ako dokoná

bude pre niektorých duchom

Často vraví svoje prianie

také obyčajné, zbytočné

ukázať slnku svoje dlane

na oboch rukách spoločne

On chce ukázať na hviezdy

rukou im dávať znamenia

na život má pohľad triezvy

vie, že hviezdy sa nemenia

Menia sa ľudia a ich ciele

koľkí chcú znovu dobyť svet

alebo nikdy nevstať z postele

nepoznať svet, ktorý nevidieť

Chlapec má len jedno prianie

priblížiť prsty k oblohe

dobre vie, že vždy ostane

pred nimi v nemom úklone

Vie vyzliecť svoj starý kabát

odhaliť smutné ramená bez rúk

vie, že hviezd sa netreba báť

aj to, že sa ich nevie dotknúť

Batuchán na rotopede

Niekedy ťa celý svet svrbí

rád by si z neho niekam odišiel

trpezlivosť? Silnejšie huby?

Alebo je rasistom čierny kašel?

Hľadáme tajomstvá v sarkofágu

keď sú aj na Olympe odpadky

kedy bude akcia na odvahu?

Alebo treba myslieť na sviatky?

Občas dá facku chvostom ryba

ktorá spieva jedinú melódiu

Batuchán na rotopede zíva

kým pôjde Gándhí do civilu

V temnej zmesy bielej a belšej

je strelec na B4 rasista

máme dva káble a nemáme kliešte

sekundy sa samé odistia

Žiadne bum a ohňostroje

nechápavý pohľad celej armády

sme králi. Pešiak kto je?

Ide do Kene po kanady?

Múza domáca

Znovu ma napadla múza

v kyjaku ma steroidy

prečo si nenájde muža

alebo neráta hnidy?

Nedá mi trochu pokoja

stále píli moje uši

a tie nápady? Obstoja?

Alebo ich rozpučí?

Zas kupuje novú reťaz

posledná bola moc od uší

Sapfó je zase v Las Vegas

a kde som ja? Netuší?

Kreativita útočí zľava

asi treba dobrý štít

čo mám robiť? Začať mávať?

Alebo jej bežať oproti?

Grammar nazi zas útočí

múza ma skutočne napadla

žiadne "mi" ako na kolotoči

aj múza môže mať chápadlá

Mordor na smotane

Povedz mi, človek, čo sa stane

Keď sa Gilgameš stratí v Ikei

ostane len Mordor na smotane

alebo sa každý s každým podelí?

Nesieme so sebou svoj Mordor

sme sopky, čo zvládnu nečakané

ak opustíme svoj dom

a neotočíme sa pri bráne

Prejdeme cez pasce na myši a ľudí?

Povraždíme sa rubikovými kockami?

Alebo nás z Matrixu nik nezobudí?

Zlížeme smotanu a ostaneme sami?

Neviem, čo povie ten človek

viem len jeho poradové číslo

nahému cisárovi daruje oblek

alebo sa vzdá všetkých zmyslov?

Nevieme, čo chceme

Šabľozubý tiger do každej rodiny!

Zľava na jesetera pre chudobných!

Osem prúdová diaľnica na kolobežky!

360 sviatkov v priestupnom roku!

A niekedy, možno niekedy, aj niečo iné

lásku, dôveru a pocit bezpečia

toleranciu, ľudskosť a žiadne svine

ak nás z takých vecí nevyliečia...

Veľmi často nevieme, čo chceme

zamieňame si mená za nové zámená

naše hlasy vedia ostať nemé

nielen hlúposti v nich pramenia

Žiť sa dá aj bez tigrov a jeseterov

niekedy postačí podeliť sa s chlebom

predbiehať sa v hlúposti sám so sebou?

Alebo stačí jedno, byť len človekom?

Mefisto logic

Kúpim si tvoj názor

tvoj cieľ a tvoju cestu

tvoje umenie i tvoje kŕmenie

Kúpim si tvoju dušu

svedomie i budúcnosť

vrátane tvojej prítomnosti

Kúpim si tvoj čas i nečas

všetky zbierky všetkého

na čom ti bude zajtra záležať

A ty máš dve možnosti.

Poslať ma do riti dnes

alebo ticho dúfať

že to bude stačiť aj zajtra

Mefisto na kokaíne nespí

a ak ten, kto ho kŕmi, dôveruje

alebo ak jednoducho nerieši

tak nie je obeť

ale

spolupáchateľ

Často nazývaný aj užitočný hlupák

alebo obrovská stopka

ktorá sa nechala odviať vetrom

do rozprávky

Welcome to the konzum, bejby

Máme 8K QLed s HDR

aby sme dobre videli reklamu

na reklamný priestor

Máme 7.1 Dolby Atmos

aby sme počuli všetky tie lži

na ktoré do rána zabudneme

Máme i9 tridsiatej generácie

aby sme nemuseli počítať

a tak zabudneme 1+1

Máme nové elektro autá

aby sme mohli energiu v tuku

konzervovať na horšie časy

A máme rozum, ktorý dokáže to hlavné

nájsť prepínač z ON na OFF

a pohnúť prstom, rozumom a budúcnosťou

Nebuď baran!

Nemôžu byť všetci ovce

občas musia byť barani

bez názoru? Len citoslovce?

Odkiaľ že sú len poslaní?

Tam, kde majú všetci názor

zo starej kopírky vytiahnutý

je ľahké tvrdiť: ty si blázon!

A ďalej sa trápiť od nudy.

Niekedy voda tečie celkom inak

aj gravitácia si zoberie prášky

nikdy sa nič nezmení, však, synak?

Alebo zapneme mozog na vyššie otáčky?

Blázni a podivíni zmenili svet

občas zhoreli pri štarte

dokážeš lietať? Nie? Tak leť!

Už si dnes plával v asfalte?

Table of Contents

M

O knihe 2

Obsah 3

Tee-pee volá domů 4

Továreň na krivých ľudí 5

Nedeľná zápcha v púšti 6

Fantázia ťahá šiestu dvanástku 7

Pán na horenie 9

Botox a smrť 10

Táto báseň neobsahuje... 11

Táto báseň obsahuje... 12

Moderná poézia 13

Čivava baskervillská 14

Pirát 15

Totálne mimo 16

Vrchol osamelosti 17

Veštkyňa a múmia 18

Ukázať na hviezdy 20

Batuchán na rotopede 22

Múza domáca 24

Mordor na smotane 26

Nevieme, čo chceme 27

Mefisto logic 28

Welcome to the konzum, bejby 30

Nebuď baran! 31